NARIADENIE RADY (ES) č. 2117/2004
zo 7. decembra 2004,
ktorým sa predlžuje pozastavenie antidumpingového cla uloženého rozhodnutím Komisie č. 2730/2000/ESUO na dovoz uhoľného koksu v kusoch s priemerom väčším ako 80 mm s pôvodom v Čínskej ľudovej republike
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane pred dumpingovými dovozmi z krajín, ktoré nie sú členmi Európskeho spoločenstva (1) (ďalej len „základné nariadenie“), najmä na jeho článok 14 ods. 4,
so zreteľom na návrh predložený Komisiou po porade s poradným výborom,
keďže:
A. POSTUP
(1)
Komisia svojím rozhodnutím 2730/2000/ESUO (2) uložila konečné antidumpingové clo vo výške 32,6 EUR na tonu na dovoz uhoľného koksu v kusoch s priemerom väčším ako 80 mm (ďalej len „koks 80 +“) s pôvodom v Čínskej ľudovej republike (ďalej len „ČĽR“), ktoré spadajú pod kód KN ex 2704 00 19 (kód TARIC 2704001910).
(2)
Komisia svojím rozhodnutím 2004/264/ES (3) (ďalej len „rozhodnutie“) s účinnosťou od 20. marca roku 2004 pozastavila konečné antidumpingové clo na obdobie deviatich mesiacov.
B. DÔVODY NA PREDĹŽENIE POZASTAVENIA
(3)
Článok 14 ods. 4 základného nariadenia ustanovuje možnosť pozastaviť antidumpingové opatrenia v záujme Spoločenstva z dôvodu, že podmienky na trhu sa zmenili v takom rozsahu, že v dôsledku takéhoto pozastavenia by opätovný výskyt ujmy bol nepravdepodobný. Antidumpingové opatrenia môžu byť nariadením Komisie pozastavené až na obdobie deviatich mesiacov. Článok 14 ods. 4 ďalej stanovuje, že pozastavenie môže byť predĺžené na dlhšie obdobie, ktoré neprekročí jeden rok, ak o tom rozhodne Rada na návrh Komisie.
(4)
Po pozastavení konečného antidumpingového cla rozhodnutím v súlade s odôvodnením č. 15 rozhodnutia 2004/264/ES Komisia naďalej monitorovala situáciu na trhu s koksom 80 +. Všetkým dotknutým stranám bol okrem analýzy dovozu z ČĽR poslaný dotazník, v ktorom bolo potrebné doplniť údaje o výrobe a predaji v objemoch a cenách na trhu Spoločenstva a rentabilite za rok 2003 a prvých šesť mesiacov roku 2004.
(5)
Komisia dostala odpoveď od navrhovateľa aj od užívateľských odvetví priemyslu. Štyria výrobcovia Spoločenstva spolupracovali: traja z EÚ-15 (navrhovateľský priemysel) a jeden z Poľska. Rovnako spolupracovalo aj dvanásť spoločností z odvetvia výroby minerálnej vlny aj zo zlievarenského priemyslu.
(6)
Pokiaľ ide o objem dovozu z ČĽR do Spoločenstva, zistilo sa, že počas prvých šiestich mesiacov roku 2004 poklesol objem dovozu výrobkov v porovnaní s rovnakým obdobím v roku 2003 o 4 %. Avšak na základe skúsenosti z predchádzajúcich rokov sa zdá, že obvykle je dovoz vyšší v druhej polovici roka. Porovnaním objemu dovozu medzi januárom a júnom roku 2004 a poslednými šiestimi mesiacmi roku 2003 bol skutočne preukázaný pokles o 11 %.
(7)
Pokiaľ ide o ceny, priemerná cena koksu 80 + počas prvých šiestich mesiacov v roku 2004 vzrástla v porovnaní s priemernými cenami v roku 2003 o 107 %. V 2003 bola jednotková cena v priemere 124 EUR na tonu a počas prvých šiestich mesiacov v roku 2004 dosiahla 256 EUR. Počas prvých piatich mesiacov roku 2004 bol zaznamenaný mierny nárast zo 110 EUR na 140 EUR a v júni ceny narástli na 403 EUR.
(8)
V pôvodnom vyšetrovaní boli hlavnými konkurentmi ČĽR Poľsko a Česká republika. Podľa Eurostatu predstavoval celkový dovoz z týchto krajín 924 602 ton v porovnaní s 318 005 tonami z ČĽR v roku 2003. Tieto krajiny sú teraz súčasťou priemyselného odvetvia Spoločenstva a ich údaje boli zohľadnené.
(9)
Produkcia výrobcov Spoločenstva (EÚ-15) vzrástla zo 442 397 ton v roku 2003 na odhadovaných 543 920 ton v roku 2004, t. j. o 23 %. V tom istom čase vzrástol objem predaja o 35 % a ceny o 8 %. Zdá sa, že priemysel Spoločenstva sa začal relatívne dobre zotavovať zo stavu spôsobeného ujmou, keďže v roku 2003 bol priemerný zisk 8,5 % a koncom júna roku 2004 12,4 %.
(10)
Pokiaľ ide o nové členské štáty EÚ, produkcia uhoľného koksu s priemerom viac ako 80 mm je sústredená najmä v Poľsku a v Českej republike. V tomto procese spolupracoval jeden z poľských výrobcov. Výroba v EÚ-25 medzi spolupracujúcimi spoločnosťami vzrástla od roku 2003 do roku 2004 o 30 %. V tom istom čase vzrástol objem predaja o 39 % a predajné ceny o 12 %. Priemerný zisk výrobcov EÚ-25 v roku 2003 predstavoval 13 % a v roku 2004 19,1 %.
(11)
Ceny koksu 80 +, ktorý užívateľské odvetvia priemyslu dovážajú z ČĽR, vzrástli zo 143 EUR na tonu v roku 2003 na 255 EUR na tonu v roku 2004 (apríl - jún), t. j. o 78 %. Objem čínskeho koksu 80+, ktorí užívatelia nakúpili, poklesol zo 158 730 ton v 2003 na odhadovaný objem 65 114 ton v roku 2004, t. j. o 59 %.
(12)
Užívatelia tvrdia, že ponuka koksu 80 + nekryje dopyt na trhu Spoločenstva napriek tomu, že priemyselné odvetvie Spoločenstva značne zvýšilo produkciu a predaj. Okrem toho argumentujú, že čínsky koks 80 + nie je dostupný v dostatočných množstvách, a ak áno, len za veľmi vysoké ceny.
C. ZÁVER
(13)
Z uvedeného vyplýva, že trh sa nachádza v rovnakej situácii, ako keď boli opatrenia pozastavené. V skutočnosti vzhľadom na dočasnú zmenu trhových podmienok a najmä vzhľadom na vysokú úroveň cien spomínaného produktu, ktorá je vysoko nad hladinou ujmy zistenej v pôvodnom vyšetrovaní, spolu s nedostatkom koksu 80 + sa má za to, že ujma, ktorá bola spôsobená priemyslu Spoločenstva dovozom koksu 80 + z ČĽR, nebude za súčasných okolností pokračovať a že predĺženie pozastavenia by bolo v záujme Spoločenstva. V dôsledku toho sú naďalej spĺňané podmienky na pozastavenie antidumpingových nariadení.
(14)
Na základe uvedených skutočností sa navrhuje, aby bolo pozastavenie antidumpinového cla na dovoz uhoľného koksu v kusoch s priemerom väčším ako 80 mm na základe článku 14 ods. 4 základného nariadenia predĺžené o obdobie jedného roka.
(15)
Je potrebné poznamenať, že keď uplynie obdobie tohto predĺženého pozastavenia, vyprší platnosť antidumpingového cla, pokiaľ nebude podaná žiadosť na preskúmanie pred uplynutím platnosti.
(16)
Všetky zúčastnené strany boli informované o podstatných skutočnostiach a úvahách, ktoré viedli k tomuto záveru. Keďže trh s uhlím sa veľmi rýchlo mení, požiadalo priemyselné odvetvie Spoločenstva, aby pozastavenie antidumpingového cla bolo predĺžené na 9 mesiacov. Z tohto hľadiska sa uvažovalo tak, že kratšie obdobie je v súčasnom kontexte nevhodné, keďže podľa článku 14 ods. 4 základného nariadenia môžu byť opatrenia kedykoľvek po konzultácii opätovne zavedené, pokiaľ už nie je uplatniteľný dôvod na pozastavenie.
(17)
Počas obdobia pozastavenia bude Komisia naďalej monitorovať rozvoj dovozu koksu 80 + do Spoločenstva,
PRIJALA TOTO NARIADENIE:
Článok 1
Pozastavenie konečného antidumpingového cla, ktoré Komisia uložila rozhodnutím 2730/2000/ESUO, sa týmto predlžuje do 15. decembra roku 2005.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej Únie.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 7. decembra 2004